CELEX: C2007/283/18
Language: sk
Date: 2007-11-24 00:00:00
Title: Vec C-390/07: Žaloba podaná 17. augusta 2007 – Komisia Európskych spoločenstiev/Spojené kráľovstvo Veľkej Británie a Severného Írska

24.11.2007   
            
            
               SK
            
            
               Úradný vestník Európskej únie
            
            
               C 283/10
            
         Žaloba podaná 17. augusta 2007 – Komisia Európskych spoločenstiev/Spojené kráľovstvo Veľkej Británie a Severného Írska
   (Vec C-390/07)
   (2007/C 283/18)
   Jazyk konania: angličtina
   Účastníci konania
   
      Žalobkyňa: Komisia Európskych spoločenstiev (v zastúpení: S. Pardo Quintillán, X. Lewis a H. van Vliet, splnomocnení zástupcovia)
   
      Žalovaný: Spojené kráľovstvo Veľkej Británie a Severného Írska
   Návrhy žalobkyne
   
               1.
            
            
               určiť, že Spojené kráľovstvo Veľkej Británie a Severného Írska si tým, že:
               
                           —
                        
                        
                           neidentifikovalo Humber Estuary, The Wash, Deben and Colne Estuaries, Outer Thames Estuary, Southampton Water a severovýchodné írske more – s výnimkou Solway Firth,
                        
                     
                           —
                        
                        
                           nepodriadilo prísnejším povinnostiam týkajúcim sa čistenia vypúšťaných komunálnych odpadových vôd z aglomerácií s ekvivalentom obyvateľstva (p. e.) viac ako 10 000 do Humber Estuary, The Wash, Deben and Colne Estuaries, Outer Thames Estuary, Southampton Water, severovýchodného írskeho mora – s výnimkou Solway Firth –, a do Lough Neagh a Upper and Lower Lough Erne,
                        
                     nesplnilo povinnosti, ktoré mu vyplývajú z článku 3 ods. 1, článku 3 ods. 2, článku 5 ods. 1, článku 5 ods. 2, článku 5 ods. 3 a článku 5 ods. 5 a prílohy II smernice Rady 91/271/EHS (1) o čistení komunálnych odpadových vôd;
            
         
               2.
            
            
               zaviazať Spojené kráľovstvo Veľkej Británie a Severného Írska na náhradu trov konania.
            
         Žalobné dôvody a hlavné tvrdenia
   Podľa Komisie Spojené kráľovstvo zaujalo príliš reštriktívny prístup k identifikácii citlivých oblastí. Je to nielen z dôvodu relatívne vysokého štandardu dôkazov požadovaného Spojeným kráľovstvom na uznanie, že vodná plocha je eutrofická, ale takisto z dôvodu, že Spojené kráľovstvo neodkazuje na potrebu identifikovať takisto tie vodné plochy, ktoré sú týmto ohrozené a môžu sa stať v blízkej budúcnosti eutrofickými, ak sa neprijmú preventívne opatrenia.
   Pretože Spojené kráľovstvo neidentifikovalo ako citlivé oblasti Humber Estuary, Wash, Deben and Colne Estuaries, Outer Thames Estuary and Southampton Water a severovýchodné írske more (s výnimkou Solway Firth), v prípade odpadových vôd z aglomerácií, ktoré majú viac ako 10 000 p. e. a vypúšťajú odpadové vody do týchto oblastí, ako aj z tých aglomerácií, ktoré sa nachádzajú v príslušných spádových oblastiach, nebola stanovená k 31. decembru 1998 povinnosť zhromažďovania a čistenia, ktorá je upravená v smernici v súvislosti s citlivými oblasťami.
   Medzi predmetné aglomerácie patrí Londýn, Liverpool, Manchester, Leeds, Kingston upon Hull a Southampton. To znamená, že Spojené kráľovstvo porušilo svoje povinnosti vyplývajúce zo smernice, a najmä povinnosti uvedené v článku 3 ods. 1 a 2 a v článku 5 ods. 2, 3 a 5 a v prílohe II tejto smernice.
   Komisia sa takisto domnieva, že Spojené kráľovstvo nezabezpečilo, aby bol splnený plný rozsah povinností uvedených v článku 5 ods. 2, 3 a 5 smernice v prípade niektorých aglomerácií vypúšťajúcich do označených citlivých oblastí Lough Neagh a Upper and Lower Lough Erne, ako to bolo potrebné urobiť do 31. decembra 1998.
   
      (1)  Smernica Rady 91/271/EHS z 21. mája 1991 o čistení komunálnych odpadových vôd (Ú. v. ES L 135, s. 40; Mim. vyd. 15/002, s. 26).